  Виталий Пронин Туннэ УдГУ-лэн библиотекаяз егит кылбурчилэн Богдан Анфиногеновлэн «Айшет будущего» кылбур бичетэныз тодматскон ӝыт ортчоз. Кутсконэз 17 часэ.Богдан Анфиногеновлэн «Айшет будущего» кылбур бичетэныз тодматскон «Сахар» арт-интыын ортчиз ни вал. Егитъёс лыдӟизы солэсь кылбуръёссэ, авторлы юанъёс сётъязы. Но кылбур бичетлы нокыӵе критической дунъет сётэмын ӧй вал. Таяз ужрадын, Богдан Анфиногеновен тодматскем сяна, кылыны луоз солэн творчествоез сярысь критикъёслэсь малпанъёссэс.- Пумиськонэ чортэмын Пётр Захаров, Александр Шкляев, Виктор Шибанов но мукет тодмо литературоведъёс, - вера ужрадэз радъясь Мария Золотарёва. - Соос Богданлэн творчествоезлы дунъет сётозы.Озьы ик пумиськонын чузъяськозы Альбина Беспаловалэн, Алина Антоновалэн но Иван Белослудцевлэн асьсэ кылбуръёссыя гожтэм кырӟанъёссы. Угось Богдан но кырӟанъёсызлы ачиз кылбуръёс гожъя. Вераны кулэ, арлэн кутсконаз кылбурчилэн «Айшет будущего» бичетэз 100 экземплярен потӥз. Али ваньмыз соос лыдӟисьёслэн киязы ни. Нырысетӥ книгаоссэ вузам уксёеныз Богдан выльёссэ печатлаз. Валамон ни, таосыз но ӝажыос вылын тузонӟыса уз кылле. Кинлэн кылбур бичетэз ӧвӧл на, туннэ ӝыт сое басьтыны быгатоз Богданлэн автографеныз.Пумиськонэз радъяло УдГУ библиотекалэн шаертодонъя ёзэтэз, Удмуртиысь Писательёслэн союззы но «Инвожо» журнал.***Богдан Анфиногенов вордӥськиз 1990-тӥ арын 8-тӥ гудырикошконэ Пичи Пурга черкогуртын. Пургалан будэмын ке но, Богданэз пичи дыръяз удмурт кыллы ӧз дышетэ. Анай-атаез, чылк-чылк удмуртъёс, асьсэ кылын ӧз вераське. Университетэ пыремез бере гинэ, Богдан зымиз удмурт культурае, лавкаысь басьтӥз ӟучо-удмурто кыллюкам но соя удмурт кылэз дышетӥз. Та понна гинэ но солэсь кизэ кырмоно ни. Кин ке но Богданэз кыкетӥ Кузебай Герд шуыса нима. Солэн лулыз вань крезьгур тулкымъёс вылын шудэ кадь. Со кылбурчи но, крезьгурчи но, кырӟась но. Вылаз ик - историк. Али дышетске аспирантураын но Калык творчествоя элькун юртын методист луыса ужа. Этнофутуризмен тунсыкъяське. Вотэсын трос огинъёсты нуэ: «Удмурт кылбурчиын» гожъяськисьёслэсь кылбуръёссэс бича, «Мtv» огиназ пӧртэм удмурт видео люка, «Этнофутуризм» группаяз фин-угор дуннеен герӟаськем иворъёс тыре. Богдан Анфиногеновлэн нимыз удмурт историе кемалы кылёз, дыр.Мария Векшина Теги: БогданАнфиногенов Егитъёс литература  